北窗雅言寄朱仁叔
作者：敖陶孫
朝代：宋

paragraphs: 風日暖，天大裘。
蠅飛打窗油，北窗墳策高於丘。
我欲發視勞牽抽，把酒起望天門陬。
斜鴻書破半張紙，枯荷網空散鉛水。
機中挑出錦文詩，淚滿鴛鴦半身紫。
新愁波不窮，後愁更隨風。
美人如嬌春，何物可御冬。
古人已恨愁不足，却遣今人送愁續。
輕將玉斧贈吳剛，漏得寒光照孤宿。
素女爲天揀退絲，伶倫猛截孤生枝。
沙蟲含冤射千載，誰勸黄竹栽瑶池。
歌夜長，歌夜短，淮南桂枝香滿滿。
爲君持酒壽金人，少待露盤辭玉椀。